Hat éve lefagyasztott, szójának mondott húst foglaltak le a rijekai vámosok
Húsz tonna szójának nyilvánított, hat évvel ezelõtt lefagyasztott, kétes eredetû kínai hússzállítmányt foglaltak le a horvát vámosok a rijekai kikötõben – jelentette a Novi List horvát lap vasárnap.
Kiderült: egyes dobozokban szója helyett liba-, kacsa-, hattyú- és szárított csirkeláb, valamint tengeri uborka, alga és hal volt. A rakomány Kínából érkezett a rijekai kikötõbe, ahol el kellett volna vámolni a szállítmányt és tovább küldeni Olaszországba. Az importõr egy szlovák cég volt.
A vámosok nem értették, hogy ha szója van a konténerekben, akkor miért van szükség a hûtésükre, ezért kinyitották azokat. Három nap alatt sikerült az összes konténert átvizsgálniuk, amelyek egy részében valóban szója volt, de összesen 20 tonna rejtett, dobozokba csomagolt fagyasztott húst is találtak bennük, több dobozra pedig az volt írva, hogy még 2008-ban csomagolták – írta a lap.
A Novi List nagy sikernek nevezi, hogy a horvát vámosok megakadályozták a nagy mennyiségû, kétes eredetû és minõségû élelmiszer európai piacra jutását.
Horvátország Kína